”Cine v-a spus d-voastră că astăzi se organizează o ședință a Consiliului Științific, în care se votează un alt plan de management?”, a fost reacția agresivă a secretarului de stat Traian Lascu, în timpul întâlnirii care a avut loc ieri (luni) dimineață între reporterul RC și reprezentanți ai Ministerului Mediului, în frunte cu ministrul Cristiana Pașca Palmer. Domnul Lascu încerca astfel să nege că ieri ar fi fost programată o ședință a Consiliului Științific al Parcului Național Cheile Nerei – Beușnița, menită să avizeze un Plan de Management diferit (și mult mai restrictiv în privința zonelor de protecție a pădurilor) de cel realizat și avizat deja de fostul Consiliu Științific, realizat de Universitatea de Științe Agricole și Medicină Veterinară a Banatului (USAMVB) din Timișoara. Mai exact, RC a arătat în articolul publicat ieri (vezi aici) că prin votul noului Consiliu Științific, suprafețele de protecție specială și integrată din Parcul Național Cheile Nerei – Beușnița ar urma să fie reduse de la 55% la 40% din suprafața totală a ariei protejate, după ce, oricum, la presiunile Romsilva, acestea suferiseră deja o diminuare de 15 procente.

Încercând să nege că noul Consiliu Științific al parcului (numit în urmă cu doar două săptămâni) ar avea ca obiectiv votarea unui Plan de Management mai favorabil tăierilor de pădure vizate de Romsilva, secretarul de stat Traian Lascu vroia să demonstreze că informațiile publicate ieri de RC ar fi eronate. Ei bine, nu sunt, drept dovadă puteți vedea mai jos invitația transmisă membrilor Consiliului Științific, pentru ședința de ieri.

Așadar, în invitația transmisă, scrie negru pe alb: ”analizarea în vederea avizării Planului de management al Administrației Parcului Național Cheile Nerei – Beușnița”. Din acest document știa RC care a fost scopul ședinței noului Consiliu Științific. Problema este că Parcul Național are DEJA un Plan de management, cel realizat de USMAVB Timiș (vezi detalii aici), avizat de (fostul) Consiliu Științific, cu încadrare de la APM Caraș-Severin și în aprobare la Ministerul Mediului! Cum Administrația Parcului aparține Romsilva, planul supus analizării și avizării estem așa cum a scris RC, cel realizat de Romsilva.

De altfel, sursele RC au confirmat faptul că ieri, Consiliul Științific a început analizarea noului plan de management (cel în care zonele protejate sunt mult mai mici), dar după apariția articolului din RC, seara târziu, nu ajunseseră și la un vot legat de noul plan.

În acest moment, situația e de domeniul absurdului: există un plan de management realizat în cadrul unui proiect cu finanțare europeană de către USAMVB; acest plan a fost votat de fostul Consiliu Științific; legalitatea adoptării primului plan este contestată informal (demontarea acuzațiilor aici), dar nu și formal. Astfel, se încearcă modificarea unui plan de management cât se poate de legal, care nu a fost însă pus în aplicare (!), de către un nou Consiliu Științific (numit în urmă cu doar două săptămâni), cu un plan realizat de Romsilva. Dincolo de considerentele și acuzațiile obiective și cele subiective legate de membrii fostului, respectiv actualului Consiliu Științific, povestea se rezumă astfel:

70% era suprafața zonelor de protecție strictă și integrală din Planul de management realizat inițial de USMAVB;

55% este suprafața zonelor de protecție strictă și integrală din Planul de management votat de fostul Consiliu Științific, în urma modificărilor făcute în etapele de încadrare și, mai ales, aprobare;

40% este suprafața zonelor de protecție strictă și integrală din Planul de management realizat de Romsilva, care este supus analizării și avizării (momentan amânate) noului Consiliu Științific;

75% este suprafața de protecție, conform recomandărilor Uniunii Internaționale pentru Conservarea Naturii (IUCN).

Notă: Redactarea și publicarea articolului s-a realizat din Proiectul „Să facem împreună legi pentru natură!”, derulat de Federația Coaliția Natura 2000 România în parteneriat cu Societatea Academică Română și co-finanțat printr-un grant din partea Elveției prin intermediul Contribuției Elvețiene pentru Uniunea Europeană extinsă. Acest articol nu reflectă neapărat poziția oficială a guvernului elvețian. Responsabilitatea pentru conținutul acestuia este asumată de redacția România Curată.